**Întunericul șoaptelor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu-i spune! Nu-i spune! – șopteau pe la spate

acei ce știau că-i un suflet fragil

ce crede în oameni cu naivitate,

și-n dragoste crede, și-n traiul umil.

Nu-i spune că visul acelor pe care

i-a vrut la putere e altfel, nu-i cel

clamat în cuvinte! Nu-i spune, că-l doare

să știe cum râd chiar aceia de el!

De-ar ști că iubita mai umblă prin lume

și cântă, adesea, la mese mai mari,

ar crede el oare? Să-i spunem un nume?

Mai bine-n tăcere să fim solidari!

Să-i spunem că munca-i plătită mai bine

când lauzi un șef și te porți mai servil?

Nu-i spunem! Cu el, lingușeala nu ține!

Ce premii? Ce bani? El trăiește umil!

Aude și știe … îi știe tovarăși,

iar ei, pentru el, au dreptate mereu,

dar șoaptele lor sunt dovada că iarăși

în sufletul lor nu-i lumină… și-i greu.